આખરે શંકરની રજા લઈને સતી દક્ષના યજ્ઞમાં ગયાં. વીરિણી અને બહેનોએ સતીનો સત્કાર કર્યો, પણ દક્ષે તો સતીને બોલાવ્યાં પણ નહિ. અપમાનથી સતી વિસ્મય પામ્યાં. તેમણે માતાપિતાને વંદન કર્યાં. યજ્ઞમાં વિષ્ણુ અને અન્ય દેવોના ભાગ જોયા, પણ શંકરનો ભાગ ન જોયો. એટલે સતી ક્રોધે ભરાયાં. દક્ષને દઝાડી મૂકે એવી નજરે જોઈને બોલ્યાંઃ ‘જે શંકર યજ્ઞસ્વરૂપ, યજ્ઞ જાણનારાઓમાં શ્રેષ્ઠ, યજ્ઞના અંગરૂપ, યજ્ઞની દક્ષિણારૂપ અને યજ્ઞના કર્તા છે તેમના વિના યજ્ઞ કેમ થઈ શકે? જેમનું માત્ર સ્મરણ કરવાથી બધું પવિત્ર થાય છે તેમના વિના કરેલું બધું અપવિત્ર થશે. જેમને લીધે સમગ્ર જગત પવિત્ર થાય છે તે પાવન શંકરને કેમ નથી બોલાવ્યા? શંકરને સામાન્ય દેવ જાણીને શું આપે તેમનો અનાદર કર્યો છે?